આશ્ર્ચર્યજનક પરિણામો આપવા માટે જાણીતા ગુજરાતના આ આગવી ઓળખ ધરાવતા પ્રદેશમાં આ વખતે પાટીદારોના મિજાજ ઉપર ભાજપ-કૉંગ્રેસનો મોટો દારોમદાર છે. લેઉવા અને કડવા પાટીદાર મતો અને બીજી તરફ હાર્દિક પટેલનું ફેક્ટર ભળતાં નવા સમીકરણો અને બદલાયેલા મતદાર માનસના આધારે નેતાઓ ગણતરી માંડી રહ્યા છે. સૌરાષ્ટ્રમાં બે વર્ષ પૂર્વ મળેલા જનાધારને જોઈએ તો પંચાયત-પાલિકાની ચૂંટણીમાં કૉંગ્રેસનો જબ્બર દબદબો રહ્યો છે. માત્ર પોરબંદરને બાદ કરતા સર્વત્ર પાટીદાર અનામત આંદોલન અને ખેડૂતોના પ્રશ્ર્ને કૉંગ્રેસને ભારે લાભ થયો હતો. જોકે આ પૂર્વે ૨૦૧૨ની વિધાનસભા ચૂંટણીમાં પણ રાજકોટ, જામનગર, અમરેલી જેવા શહેરી મતોમાં કૉંગ્રેસે મોદીના જુવાળ છતાં જીત મેળવેલી. જોકે આંતરિક જૂથવાદમાં કૉંગ્રેસ ઘણી બેઠકો ઉપર ટૂંકા માર્જિનથી હારી હતી. જૂનાગઢ, જામનગર જિલ્લામાં કૉંગ્રેસે ઘણું વજન બતાવ્યું તો જસદણ, વાંકાનેર, માણાવદર જેવી બેઠકો જાળવી રાખી હતી.